МИНИСТАРСТВУ ПРОСВЕТЕ, НАУКЕ И ТЕХНОЛОШКОГ РАЗВОЈА

Министру и првом потпредседнику Владе Републике Србије

господину Бранку Ружићу

Уважени министре господине Ружићу,

Обраћамо Вам се у намери да изнесемо свој *став у вези са саставом* Матичног научног одбора за језик и књижевност, Матичног научног одбора за историју, археологију и етнологију и Матичног научног одбора за филозофију, психологију, педагогију и социологију при Министарству просвете, науке и технолошког развоја Републике Србије *и захтев у погледу допуне или промене састава одбора.*

Матични одбори јесу тела са посебним надлежностима у сектору развоја науке. Према члану 27. [*Закона о науци и истраживањима*](http://propissoft.profisistem.rs/Regulations/View?Id=30141) („Сл. гласник РС“, бр. 49/2019).

Матични научни одбор:

1) одлучује о стицању научног звања научни сарадник;

2) даје мишљење Комисији о квалитету научноистраживачког рада и доприносу истраживача – кандидата за избор и реизбор у научно звање виши научни сарадник и научни саветник, у складу са овим законом;

3) даје Министарству мишљење о годишњем извештају научноистраживачких организација о реализацији програма институционалног финансирања, утврђених овим законом;

4) даје мишљење на акт о категоризацији и рангирању научних часописа;

5) предлаже члана у Комисију за утврђивање предлога годишње листе категорисаних часописа;

6) одлучује у другом степену по приговору истраживача на одлуку научног већа института о избору у звање истраживач – сарадник;

7) даје претходно мишљење министру на акт о стицању истраживачких и научних звања из члана 30. став 1. тачка 5) овог закона;

8) даје мишљење, припрема извештаје и друге материјале на захтев министра, Националног савета, Одбора за акредитацију и Комисије;

9) обавља и друге послове, у складу са овим законом и актом о образовању.

На основу наведених надлежности ових тела у Министарству очекивано је да у његовом саставу буду представници оних научних и образовних институција у земљи које се сматрају референтним за научну област за коју се матични одбор образује. То подразумева богату научну продукцију, издавачку делатност и међународну сарадњу. Чланови матичних одбора бар према досадашњој пракси, бирају се из редова угледних и афирмисаних научника, препознатљивих по својим доприносима научној области у којој су бирани у научна звања, при чему се водило рачуна о заступљености различитих дисциплина.

Филозофски факултет Универзитета у Нишу и Универзитет у Нишу предложили су за Матичне научне одборе, своје еминентне професоре и научнике, чија је библиографија богата и препознатљива и у међународним научним часописима. Осим тога они су и чланови програмских и организационих одбора бројних међународних конференција, чланови редакција и уређивачких одбора у научним часописима, сарадници и руководиоци домаћих и међународних пројеката. Веома важна је и чињеница да је реч о професорима који су запослени на факултету са дугом традицијом, који образује већ пола века кадрове у оним научним областима за које се поменути матични одбори формирају, језик и књижевност, психологија, социологија, педагогија и филозофија и историја.

Састав актуелног МНО одбора за филозофију, психологију, педагогију и социологију ни у ком погледу не одговара нашим претпоставкама у погледу критеријума који су важни и транспарентни за чланство у овом одбору.

-Наиме у овом МНО нема представника еминентних високообразовних и научних институција које су референтне у научним областима за које је МНО надлежан, а које су носиоци највећег броја научних пројеката које је финансирало Министарство, часописа и научних публикација, и где је највећи број доктора наука из научне области за које су формирани Матични одбори. Ту пре свега мислимо на институције са вишедеценијском научном и образовном традицијом као што су Филозофски факултет у Београду, Новом Саду и Нишу. Чак и референтни институти (нпр. Институт за педагошка истраживања, Институт за друштвена истраживања) нису заступљени у поменутом МНО.

- У МНО за филозофију, психологију, педагогију и социологију су: један доктор психолошких наука и два доктора педагошких наука. Остали чланови МНО немају докторате из области за које је он формиран. Доктора филозофије и социологије нема, иако на Филозофским факултетима највећих Универзитета у Србији постоје департмани за филозофију и социологију. Да ли актуелно чланство у овом одбору може и треба да одлучује о рангу часописа из психологије, социологије, филозофије и педагогије или о научним доприносима истраживача у овим областима?

- У МНО за језик и књижевност нема представнике Филозофског факултета Универзитета у Нишу. При томе је више чланова овог МНО са докторатима у области књижевности него у области језика, а требало је водити рачуна о равномерној заступљености обе области.

- У МНО за историју, археологију и етнологију такође нема представника Филозофског факултета Универзитета у Нишу

С обзиром на значај транспарентности у науци на којима се инсистира у стратешким документима овог министарства, сматрамо да је важно да наш став изнесемо и затражимо образложење критеријума којима сте се водили при формирању оваквог састава ова три МНО.

Осим тога сматрамо да је више него аргументовано да се у саставу наведених МНО нађу представници Филозофског факултета у Нишу, а у МНО за филозофију, психологију, педагогију и социологију и представници других Филозофских факултета у Србији.

Праћењем научно издавачке делатности, категоризацијом и рангирањем часописа, вредновањем извештаја научноистраживачких организација, учешћем у евалуацији квалитативних и квантитативних показатеља научноистраживачких резултата истраживача, матични научни одбори имају значајан удео у усмеравању развоја науке, што јесте веома одговоран задатак за унапређење квалитета научно истраживачког рада на нивоу НИО.

Чланство у МНО је велика част, али и одговорност. Зато сматрамо да смо позвани да реагујемо на састав МНО и на однос Министарства према нама као референтној НИО за области за које су формирани поменути матични одбори чији рад Министарство има обавезу да прати и афирмише.

У Нишу, 16. 3. 2022. године \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

декан, проф. др Наталија Јовановић

у име Наставно-научног већа

Филозофског факултета у Нишу